फतेहाबाद। शहर के चर्चित पिंकी मर्डर केस में गुरूवार को अितरिक्त जिला एवं सत्र न्यायधीश शालिनी नागपाल की कोर्ट ने दोषी करार दिए गए 7 लोगों को उम्रकैद की सजा सुनाई। कोर्ट ने 22-22 हजार रुपए जुर्माना किया है।
गौरतलब है कि 25 अप्रैल, 2014 को ठाकर बस्ती निवासी पिंकी की उसके घर पर ही तेजधार हथियारों से हमला कर हत्या कर दी गई थी। पिंकी की हत्या के आरोप में उसके भांजे विक्रम की शिकायत पर सिटी थाना में नामजद लोगों के अलावा करीब 30-40 अन्य लोगों पर केस दर्ज किया गया था। विक्रम ने आरोप लगाया था कि सोनू व सुंदर ने उसके साथ झगड़ा किया था और इस दौरान उसके मामा पिंकी ने उसे छुड़वाया था। बाद में उसके मामा को फोन करके धमकी दी गई। इसके बाद दोपहर को उसका मामा पिंकी जब घर के बाहर बैठा था तो उक्त दोनों ने अपने साथियों के साथ घर आकर हमला कर दिया और पिंकी की हत्या कर दी। कोर्ट में चली सुनवाई में मंगलवार को 7 लोगों को पिंकी की हत्या के आरोप में दोषी ठहराया गया। उम्रकैद की सजा पाने वाले दोषी सुंदर, टोनी, टीटू, प्रदीप, रूपा, मुकेश व दीपा पर कोर्ट ने 22-22 हजार रुपये जुर्माना किया है।
बता दें कि पिंकी हत्याकांड के दौरान शहर में माहौल काफी तनावपूर्ण हो गया था और कबीर बस्ती के कई घरों पर पथराव व तोड़फोड़ भी हुई थी। इस मामले में कोर्ट ने 8 लोगों सुमित, सोनू, सिकंदर, करतार, रघुबीर, सुरेंद्र, खुशहाल व राजली को संदेह का लाभ देते हुए बरी कर दिया था।
hin_Deva hin_Deva hin_Deva